Tré og skógar geta dregið úr yfirvofandi loftslagsbreytingum með því að binda kolefni . Skógrækt er því góður kostur fyrir fyrirtæki , stofnanir og einstaklinga sem vilja draga úr kolefnisspori sínu og um leið stuðla að fjölbreyttum gæðum fyrir umhverfi og samfélag . Í þessum reglum eru sett fram skilyrði fyrir þau verkefni þar sem kolefnisbinding er tilgangurinn og um leið hluti af sjálfbærri skógrækt . Núverandi og verðandi landeigendur verða að skuldbinda sig til þess að viðkomandi landsvæði verði tekið varanlega til skógræktar . Reglurnar gilda um nýja skógrækt á áður skóglausu landi . Skógræktin þarf að vera viðbót við fyrrliggjandi verkefni í skógrækt . Reglurnar gilda því ekki um verkefnin Skógrækt á lögbýlum , Landgræðsluskóga , Hekluskóga eða aðra skógrækt styrkta af almannafé . Verkefni undir þessum reglum geta þó vel verið samhliða fyrirliggjandi verkefnum , séu þau landfræðilega aðskilin . Tilgangurinn með þessum reglum er að tryggja : Að öll umhirða skóganna verði í anda sjálfbærni og standist gæðakröfur Skógræktarinnar Að bestu aðferðum við kolefnisbókhald skóganna sé beitt Að notaðar séu vísindalega grundaðar aðferðir við mælingu á kolefnisinnihaldi skóga sem tryggi samræmi og nákvæmni í útreikningum á kolefnisupptöku skóglendis Trúverðugleika með óháðum gæðastöðlum , vottun og reglubundinni eftirfylgni Opna og gagnsæja skráningu verkefna , úthlutun heimilda og rekjanleika bundinna kolefniseininga Auk kolefnisbindingar getur skógrækt ( gróðursetning skóga ) gert gagn á margan máta . Skógar geta aukið loftgæði , verið búsvæði fyrir dýr og plöntur , gefið af sér timbur og verið tilvalin svæði til útivistar . Vel staðsettir skógar draga jafnframt úr flóðahættu og auka vatnsgæði . Virkja má samfélagið í nágrenni skóganna , bjóða upp á sjálfboðastörf , kennslu og þróun . Þá eru ótalin tækifæri til atvinnu - og nýsköpunar í dreifðum byggðum . Reglur þessar varða skipulag og umhirðu þeirra verkefna sem taka þátt í kolefnisbindingu með nýskógrækt innan Skógarkolefnis . Reglurnar taka til þess kolefnis sem binst í skóginum og einnig þess sem losnar vegna framkvæmdarinnar . Þær ná ekki til þess kolefnis sem er áfram bundið í afurðum skógarins , til dæmis í húsgögnum og byggingum , né þess kolefnis sem sparast með því að nota viðarafurðir í stað annarra hráefna sem hafa meira kolefnisspor svo sem timbur í stað stáls og steinsteypu í byggingar . Öll verkefni skal skrá í Skógarkolefnisskrá innan tveggja ára frá því byrjað er að gróðursetja í svæðið . Til að skrá svæði þarf viðkomandi fyrst að stofna aðgang að gagnagrunni og skrá síðan verkefnið eða verkefnin . Auk þess þarf að ákveða hvort viðkomandi verkefni er skráð eitt og sér eða sem hluti af verkefnahópi . Skráningin er gjaldfrjáls . Verkefni Hvert verkefni leiðir til þess að tiltölulega jafnaldra skógur vaxi á tilteknu landsvæði . Hvert verkefni felur í sér gróðursetningu í mest fimm ár samfellt . Sé land stærra en svo að hægt sé að gróðursetja í það á fimm árum skal skipta því upp í fleiri en eitt verkefni . Verkefnahópa má mynda úr tilteknum fjölda verkefna gróðursettra á sama tíma , t.d. í eigu fjölda aðila . Einnig skal gæta að því að skógræktarskilyrði innan hvers verkefnis séu tiltölulega einsleit svo hægt verði að áætla og síðan meta árangur án mikils kostnaðar . Verkefni getur verið af hvaða stærð sem er . Einnig má skrá nokkra skógarreiti saman í verkefnið , þar sem gróðursetning tekur allt að 5 ár samfellt . Þessir skógarreitir verða að vera hluti af samfelldri eign eða í eigu sömu aðila og með sömu ræktunaráætlun . Verkefnum safnað í hóp fyrir vottun Verkefni má skrá eitt og sér eða sem hluta af hópi verkefna . Kosturinn við slíka skráningu liggur fyrst og fremst í sparnaði við vottunarferlið og vöktun í kjölfarið . Slíkt hópverkefni má ekki ná yfir meira en 5 samfelld ár í gróðursetningu og getur samanstaðið af allt að 15 verkefnum . Helst þarf að mynda hópinn áður en vottun fer fram en einnig má mynda hóp þegar kemur að vottun . Þá skulu öll verkefni hópsins hafa hafist á tveggja ára tímabili sem þýðir að vöktun skal hefjast á innan við tveimur árum hjá öllum í hópnum . Sé settur á laggirnar hópur með fleiri en einum eiganda þarf að tilnefna hópstjóra og skrifa undir sérstakan samstarfssamning , sjá nánar í kafla 2.1 í bæklingnum Skógarkolefni ( sjá hlekk neðst á síðunni ) . Þegar verkefni hafa verið skráð í hóp skal sá hópur haldast óbreyttur við hverja úttekt . Öll stök verkefni eða verkefnahópar innan Skógarkolefnis skulu fá vottun í upphafi frá til þess bærum aðila , þ.e. faggiltri vottunarstofu sem faggilt hefur verið af faggildingarsviði Hugverkastofu . Til að fá vottun þarf að skila inn áætlun fyrir verkefnið til vottunarstofu , þar sem koma fram þau atriði sem vottunin krefst . Vottun skal vera lokið innan þriggja ára frá skráningu en öðlast ekki gildi fyrr en gróðursetningu er lokið . Við vottun er skógarkolefniseiningum úthlutað og þær skráðar til bráðabirgða í Skógarskolefnisskrá og merktar „ Skógarkolefniseiningar í bið “ . Skógarkolefniseining samsvarar einu tonni af bundnum koltvísýringi úr andrúmsloftinu . Greiða þarf fyrir vottun og úthlutun skógarkolefniseininga . Stök verkefni eða verkefnahópa skal votta reglulega af vottunarstofu , fyrst innan fimm ára frá upphafsdagsetningu og síðan á 10 ára fresti . Til að staðfesting sé vottuð skal vakta framgang verkefna og skila framvinduskýrslu og staðfestingu á að vöktun sé fullnægjandi . Vottunarstofan yfirfer áætlaða kolefnisbindingu og staðfestir við hverja úttekt hvort kolefnisbinding stenst áætlun innan skekkjumarka , þó að 5. árinu undanskildu enda ekki hægt að gefa út áreiðanlegar tölur um kolefnisbindingu svo snemma . Þegar vottun er lokið er þeim skógarkolefniseiningum sem úthlutað var til bráðabirgða ( einingum í bið ) breytt í varanlegar skógarkolefniseiningar . Greiða þarf fyrir úttekt og yfirfærslu skógarkolefniseininga . Ef til þess kemur að ekki eru fyrir hendi sjálfstætt starfandi sérfræðingar í skógrækt til að annast úttektir verkefna skal Skógræktin annast þá vinnu til bráðabirgða . Tekjur og gjöld af þátttöku í Skógarkolefni Ýmsir kostnaðarliðir falla til vegna þátttökunnar : Skráning í Skógarkolefnisskrá er gjaldfrjáls Greiða þarf fyrir áætlanagerð og mælingar úttektaraðila Til að fá vottun þarf að greiða vottunarstofu fyrir vinnu hennar Greiða skal fyrir úthlutun skógarkolefniseiningar í bið ( greiðist þeim aðila sem heldur utan um skrána ) Einnig þarf að greiða einingarverð þegar skógarkolefniseiningum í bið er breytt í varanlegar skógarkolefniseiningar ( greiðist þeim aðila sem heldur utan um skrána ) Gert er ráð fyrir að tekjur vegna bindingar kolefnis og sölu skógarkolefniseininga muni standa undir ofantöldum kostnaðarliðum . Öllum er frjálst að skrá verkefni í Skógarkolefni . Þátttaka er alltaf á eigin ábyrð . Kolefnisbinding í skógum er aðeins ein af mörgum aðferðum til að verjast loftslagsbreytingum . Áður en einstaklingar , félög eða stofnanir ráðast í slíkar aðgerðir er mikilvægt að : Gera sér grein fyrir eigin kolefnislosun ( kolefnisspori ) Hefja aðgerðir til að koma í veg fyrir þá losun sem ekki er bráðnauðsynleg Minnka aðra losun eftir föngum Þegar binding verkefnis hefur verið vottuð skv. reglum Skógarkolefnis er hún mæld í skógarkolefniseiningum . Fram að formlegri vottun kallast hún skógarkolefniseining í bið . Ein skógarkolefniseining jafngildir bindingu á einu tonni af koltvísýringi ( tCO 2 ) . Einstaklingar , fyrirtæki og stofnanir eru hvött til að mæla og tilkynna eða skrá bæði heildarlosun sína og nettólosun gróðurhúsalofttegunda . Vottaðar skógarkolefniseiningar eru ein tegund af frádrætti sem nota má á móti heildarlosun samkvæmt leiðbeiningum stjórnvalda hverju sinni . Stjórnvöld tilgreina þær kröfur sem gerðar eru svo yfirlýsing um kolefnishlutleysi sé gild og hvernig skógarkolefniseiningar geta nýst í þeim tilgangi . Þetta á við um reglulega starfsemi einstaklinga , fyrirtækja og stofnana , framleiðslu þeirra , þjónustu , byggingar , stök verkefni eða atburði . Kolefnisbinding sem hefur hlotið vottun innan Skógarkolefnis mun ásamt öðrum skógræktarverkefnum vera hluti af kolefnisbókhaldi Íslands til að mæta þeim markmiðum sem sett hafa verið til að minnka nettólosun landsins í Aðgerðaáætlun Íslands í loftslagsmálum 2019 til 2023 . Kolefnisbinding vegna nýskógræktar telst landinu einnig til tekna vegna skuldbindinga sem tengjast Loftlagssamningi Sameinuðu þjóðanna ( UNFCCC ) . Í Parísarsamkomulaginu frá árinu 2015 , sem stjórnvöld á Íslandi hafa staðfest , er skuldbinding um að stuðla að kröftugum innanlandsmarkaði með kolefniskvóta . Enn sem komið er má þó ekki nota skógarkolefniseiningar í viðskiptum á milli landa s.s í viðskiptakerfi Evrópusambandsins ( EU ETS ) . Stjórnkerfið Skógræktin heldur utan um skipulag Skógarkolefnis og kallar sér til aðstoðar ráðgjafarnefnd . Í henni sitja meðal annars fulltrúar skógargeirans og sérfræðingar um markað með kolefniskvóta . Að auki er skipuð úrskurðarnefnd sem kemur saman eftir þörfum til að skera úr um ágreiningsefni er varða túlkun á þeim kröfum sem gerðar eru til verkefna . Merki Skógarkolefnis Merki ( lógó ) Skógarkolefnis mega landeigendur , verkefnastjórar verkefna og kaupendur vottaðra skógarkolefniseininga nota í samræmi við reglur sem um það gilda . Breytingar á reglunum í framtíðinni Reglur þessar eru endurskoðaðar reglulega til að tryggja að þær séu skýrar og til að tryggja gæði framkvæmdanna sem um ræðir . Nýjustu reglur og leiðbeiningar sem við eiga má alltaf finna hér á vef Skógarkolefnis . Ávallt skal ganga úr skugga um það að örugglega sé stuðst við nýjustu útgáfuna . Skrásett verkefni skulu ætíð fylgja nýjustu útgáfu af reglunum . Vottuð verkefni skulu bregðast við breytingum innan árs frá því þær taka gildi . Framsetning á reglunum Reglurnar fjalla um þær kröfur sem gerðar eru til að tryggja gæði „ kolefnisbindingarverkefna “ . Þær kröfur varða meginatriði í skipulagi og framkvæmd verkefna ásamt þeim aðferðum sem beita skal við vottun og úttekt . Aftast í ritinu Skógarkolefni ( sjá hlekk neðst á síðunni ) er hugtakalisti þar sem glöggva má sig á ýmsum hugtökum sem kunna að reynast mörgum nýstárleg . Framsetningin á reglunum er með eftirfarandi hætti : Kröfur Þetta eru þær skuldbindingar sem gengist er undir við þátttöku í verkefninu . Í samningi er það orðað „ mun “ eða „ skal “ . Vottunarstofur munu sannreyna að þessar kröfur séu uppfylltar . Í þessum lið eru dæmi um þau gögn sem vottunarstofa getur krafist til að kanna hvort skilyrði hafi verið uppfyllt . Þessir listar geta tekið breytingum við endurskoðun Vottunarstofa mun í einhverjum tilfellum ekki þurfa á öllum þessum gögnum að halda til að sannreyna vottunina Vottunarstofur skulu taka tillit til stærðar verkefna við áætlun um gagnaskil Frekari gögn vegna vottunar á síðari stigum Gögn sem skoða þarf aftur við vottun þar sem breytingar hafa orðið á framgangi verkefnisins Nánari leiðbeiningar um skilyrði fyrir kolefnisbindingu með skógrækt til vottunar í eftirfarandi bæklingi :